จี้ธุรกิจรับมือเงินร้อน กลต.แนะวิธีลดเสี่ยง
ก.ล.ต.เตือนสถาบันการเงิน ภาคธุรกิจ บริหารความเสี่ยงรอบด้าน รับมือความผันผวนค่าเงิน-ราคาสินทรัพย์จากเงินร้อน
25 ธ.ค. 2553

ก.ล.ต.เตือนสถาบันการเงิน ภาคธุรกิจ บริหารความเสี่ยงรอบด้าน รับมือความผันผวนค่าเงิน-ราคาสินทรัพย์จากเงินร้อน
นายธีระชัย ภูวนาถนรานุบาล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยถึงความท้าทายตลาดทุนไทยปี 2554 ว่า สถาบันการเงินและภาคธุรกิจจะต้องเผชิญกับผลกระทบจากปัจจัยในประเทศและต่างประเทศ เนื่องจากเงินลงทุนรวมถึงเงินเก็งกำไรระยะสั้น จะไหลเข้ามาลงทุนในประเทศพัฒนาใหม่โดยเฉพาะเอเชีย จะทำให้ราคาทรัพย์สินสูงขึ้นและมีความผันผวนมากยิ่งขึ้น
เลขาธิการ ก.ล.ต. ได้เสนอแนะการศึกษาวิธีการบริหารความเสี่ยงในการทำธุรกิจรอบด้าน 5 ประการ ได้แก่ 1.การปล่อยสินเชื่อควรใช้ความระมัดระวังมากขึ้น ไม่ว่าจะเป็นสินเชื่อเพื่อซื้อหลักทรัพย์ (มาร์จิน) สินเชื่อส่วนบุคคลหรือสินเชื่อเชิงพาณิชย์ ซึ่งควรหลีกเลี่ยงการสนับสนุนสินเชื่อเพื่อการเก็งกำไร 2.การประเมินราคาหลักประกันสำหรับการปล่อยกู้ควรใช้ความระมัดระวังมากขึ้น 
3.การวิเคราะห์ผลการดำเนินงานของบริษัทต่างๆ ควรใช้ความระมัดระวังมากขึ้น โดยจะต้องแยกแยะได้ว่าผลกำไรที่เกิดขึ้นนั้นมาจากธุรกิจปกติ หรือเป็นเพียงผลกำไรจากกิจกรรมที่เฟื่องฟูในยามที่เศรษฐกิจเติบโตอย่างร้อนแรง เช่น กำไรจากการซื้อขายหุ้น และกำไรจากการตีราคาอสังหาริมทรัพย์ที่เพิ่มสูงขึ้นชั่วคราว 
4.การก่อหนี้ควรใช้ความระมัดระวังมากขึ้น โดยเฉพาะการกู้ยืมเงินเพื่อไปลงทุนในธุรกิจที่เติบโตร้อนแรง ควรรักษาสัดส่วนหนี้ต่อทุนไม่ให้เกินกว่าอัตราที่เหมาะสม และ 5.การให้กู้ยืมเงินแก่ลูกค้าเพื่อไปลงทุนในธุรกิจใหม่ที่ลูกค้าไม่มีความชำนาญควรใช้ความระมัดระวังมากขึ้น